SPrÁva o Účasti verejnosti na Tvorbe právnych Predpisov 

Verejnosť bola o príprave návrhu zákona, ktorým  sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, a ktorým sa menia a dopĺňajú niektoré zákony, informovaná prostredníctvom predbežnej informácie č. PI/2016/156 zverejnenej v informačnom systéme verejnej správy Slov-Lex od 14.10.2016 s termínom ukončenia pripomienkového konania dňa 4.11.2016

K predbežnej informácií č. PI/2016/156 boli predložené len pripomienky a návrhy zo strany Slovenskej komory daňových poradcov (SKDP):

SKDP navrhuje v pripravovanej novele zákona č. 563/2009 Z. z. o správe daní (daňový poriadok) zohľadniť pri úprave daňového tajomstva nasledovné:
• precízne vymedzenie predmetu daňového tajomstva, kde by sa zohľadnila na jednej strane potreba efektívneho zdieľania informácií o výške daňovej povinnosti, resp. nedoplatkov v rámci verejnej správy, napr. pre účely verejného obstarávania, obchodného registra a na druhej strane zostala zachovaná dôvernosť citlivých informácií predkladaných daňovej správe najmä fyzickými osobami; zároveň si dovolíme upozorniť pri rozširovaní okruhu informácií, ktoré sa o daňovom subjekte zverejňujú v rôznych verejne dostupných zoznamoch, je potrebné rešpektovať ústavou garantované právo na súkromie;
• pri správe daní sú daňovej správe zverované veľmi dôverné a citlivé informácie o pomeroch daňového subjektu, preto akékoľvek poskytovanie týchto informácií musí podliehať prísnym pravidlám, aby sa zabránilo ich úniku a neoprávnenému nakladaniu s nimi;
• je potrebné, aby bolo možné vždy identifikovať osoby, ktoré sa s daňovým tajomstvom oboznámili;
• je potrebné precizovať, že správca dane poskytne daňové tajomstvo príslušným orgánom vždy iba na zákonom vymedzený účel a v rozsahu nevyhnutnom na plnenie ich úloh, pričom o poskytnutí informácie a rozsahu, v akom bola poskytnutá, vyhotoví zápisnicu alebo úradný záznam;
• je potrebné doplniť zákonnú úpravu o povinnosť príslušných orgánov, ktorým bolo sprístupnené daňové tajomstvo, použiť tieto informácie iba na zákonom stanovený účel, pričom tieto osoby sú povinné vytvoriť podmienky pre dodržiavanie povinnosti mlčanlivosti a pre možnosť identifikácie osôb, ktoré sa s týmito informáciami oboznámili;
• hoci je zamestnancom všetkých správcov dane zákonom dané oprávnenie oboznamovať sa s daňovým tajomstvom, čo je opodstatnené potrebou správy daní, toto oprávnenie im dané je však nutné vnímať aj so zreteľom na absolútny zákaz zneužitia zverenej právomoci, t. j. aj zamestnanci správcu dane by sa mali oboznamovať s daňovým tajomstvom, iba ak je to nevyhnutné za účelom výkonu ich právomoci. Je preto vhodné, doplniť právnu úpravu tak, aby bolo zrejmé, ktorí zamestnanci správcu dane a za akým účelom sa s daňovým tajomstvom daňového subjektu oboznamovali, t. j. o nahliadnutí do spisu, vrátane nahliadnutia do spisu v elektronickej podobe musí existovať úradný záznam;
• daňovému subjektu má byť na jeho žiadosť poskytnutá informácia, kto, za akým účelom a v akom rozsahu sa s daňovým tajomstvom oboznamoval (predmetné možno odvodiť z ústavného práva každého, aby mu bola poskytnutá informácie, ktoré orgány verejnej moci a za akým účelom o ňom zhromažďovali informácie, resp. komu poskytli informácie podliehajúce povinnosti mlčanlivosti), uvedené s výnimkou tých orgánov, z povahy činnosti ktorých vyplýva, že poskytnutie takejto informácie by bolo v rozpore s úlohami, ktoré plnia;
• u fyzických osôb a primerane u právnických osôb, pričom zásah do uvedeného práva najmä vo vzťahu k fyzickým osobám musí plniť verejný záujem, ktorý nie je dosiahnuteľný bez takéhoto zásahu (tak, ako je to napr. v prípade zverejnenia daňových dlžníkov, ktoré možno odôvodniť potrebou prevencie i represie, v prípade porušovania zákonných povinností a tým ohrozovania fiškálnych záujmov štátu, atď.).